|  |  |  |
| --- | --- | --- |
|  | Vår referanse: | 16/00633-1 |
| Stortingets familie- og kulturkomite  Karl Johans gate 22  0026 OSLO | Arkivkode: | 0 |
| Saksbehandler: | Hanne Ingerslev |
| Deres referanse: |  |
| Dato: | 05.04.2016 |
|  |  |

**Notat – Meld. St. 17 (2015-2016) Trygghet og omsorg. Fosterhjem til barns beste**

KS støtter retningen i flere av forslagene i fostermeldingen. Forslagene legger et godt grunnlag for at kommunene kan ta et større faglig og økonomisk ansvar på fosterhjemsområdet i en strukturreform, jf. regjeringen forslag som nå er på høring.

KS er positiv til mange av forslagene i meldingen, f.eks.

* Tydeliggjøring av kommunens ansvar for oppfølging av barn, foreldre og fosterforeldre, kap. 12.
* Utredning av om det skal opprettes en nasjonal oversikt over tilgjengelige fosterhjem, kap. 8.
* Omsorgskommunen får ansvar for godkjenning av fosterhjem, også i andre kommuner, kap. 10.
* Avvikling av refusjonsordningen, og at midlene overføres til kommunene, kap.13.

Fosterhjemsmeldingens største svakhet er at den ikke analyserer sammenhengen mellom bedre økonomiske rammevilkår for fosterhjemsoppdraget og utfordringen i å rekruttere og beholde et tilstrekkelig antall gode fosterhjem. Forutsigbare økonomiske rammer og tettere oppfølging av fosterforeldre, slik regjeringen foreslår, er et viktig skritt på veien, men vil ikke i tilstrekkelig grad bidra til å møte utfordringen. Det kreves i tillegg en betraktelig økning av satsene for godtgjøring til fosterforeldre. Dette vil innebære en betydelig utgift for kommunene, og må derfor gjøres i et samarbeid med staten.

Ved å øke grunnytelsen, vil fosterforeldrene få et tydelig signal om hvilken innsats som forventes av dem. Fosterhjemsoppdraget vil også få høyere status. En heving av grunnytelsen vil også minske behovet for økonomisk forsterkning/frikjøp utover grunnytelsen, og også gi grunnlag for færre forhandlinger mellom fosterforeldre og barneverntjeneste om de økonomiske rammevilkårene. KS mener at en gjennomføring av de foreslåtte tiltak i meldingen, og en strategi for å øke tilgangen på fosterhjem forutsetter tilføring av budsjettmidler

I dag konkurrerer kommunene med hverandre, med private leverandører, og de statlige fosterhjemmene når de rekrutterer fosterhjem selv. Fosterhjem tilknyttet private aktører utgjør en stadig større del av det totale budsjettet på fosterhjemsområdet. En økning i grunnytelsene sammen med felles retningslinjer for når det skal gis kompensasjon for tapt arbeidsinntekt, vil kunne sette kommunene i en sterkere forhandlingsposisjon overfor private aktører, og harmonisere rammevilkårene mellom private og kommunalt rekrutterte fosterhjem. Den foreslåtte tydeliggjøringen av hvilke barn som skal plasseres i de statlige familiehjemmene, vil kun i liten grad ha innvirkning på konkurranseforholdene. Når barn med mindre problembelastning dag plasseres i statlige familiehjem beregnet på barn med større problembelastninger, skyldes dette knapphet på fosterhjem, og ikke mangel på tydelighet.

Selv om fosterforeldrene får forsterkning gjennom økt oppfølging og veiledning fra barneverntjenesten, vil det fortsatt være barn som i perioder trenger at fosterforeldre reduserer/tar permisjon fra sitt ordinære arbeid. Dette vil særlig være aktuelt det første året barnet er plassert, men kan også bli aktuelt senere i forløpet. KS hilser velkommen meldingens forslag om at Bufdir skal utarbeide faglige retningslinjer for når forsterkingstiltak, som blant annet frikjøp, kan være aktuelt. KS vil imidlertid understreke at en for sterk vridning vekk fra økonomisk forsterkning til en forsterkning kun i form av tettere oppfølging, ikke i tilstrekkelig grad vil gjøre fosterforeldrene i stand til å møte barnas behov.

For å sikre fosterhjemsomsorgen som barnevernets viktigste omsorgstiltak, trengs både gode økonomiske rammevilkår og bedre oppfølging av fosterforeldre. Dette ser KS som en forutsetning for at kommunene etter en strukturreform kan ta et mer helhetlig ansvar for fosterhjemsomsorgen.

Når kommuner sier ja til å bosette enslige mindreårige flyktninger, og mangler fosterhjem, vil etablering av bofellesskap være alternativet. Plassering i fosterhjem har lavere kostnad enn plassering i bofellesskap. En forbedring av ytelsene til fosterforeldre som isolert øker bevilgningsbehovet til kommunene, vil derfor kunne ha en motpost i et lavere behov for refusjon av utgifter til drift av bofelleskap.

Når det gjelder forholdet mellom fosterforeldres rettigheter etter folketrygden og fosterhjemsgodtgjøringen, mener KS at BLD i samarbeid med ASD bør finne frem til ordninger som kan skape en tryggere økonomisk situasjon for fosterforeldrene. Ett av problemene en bør finne en løsning på, er at fosterhjemsoppdraget i dag tas med i vurderingen av fosterforeldrenes inntektsevne ved sykdom. Sett ifht regjeringens målsetting om flere slektsplasseringer, og studier som viser at slektsfosterhjem har dårligere helse sammenlignet med øvrige fosterforeldre, vil dette være et viktig område å komme frem til gode løsninger på.

Regjeringen foreslår at pensjonsordninger fortsatt må avtales mellom kommunen og fosterforeldrene, med begrunnelse i den kommunale handlefriheten og tilpasning til den enkelte fosterfamilies behov. KS mener det er urealistisk å forvente at den enkelte kommune vil kunne prioritere dette innenfor egne rammer, uten tilsvarende rammejustering fra staten.

Avslutningsvis vil KS oppfordre komiteen til å vurdere hensiktsmessigheten av forslaget i kapittel 11 om et nasjonalt system for kartlegging av barn.Et nasjonalt kartleggingssystem kan styrke kvaliteten i barnevernets arbeid. Et slikt system må imidlertid ikke føre til at en barnevernundersøkelse gjøres mer omfattende enn nødvendig.[[1]](#footnote-1) Meldingen nevner også utvikling av pakkeforløp etter mønster fra helsesektoren. Barnevernundersøkelser kan ha svært ulike utgangspunkt. KS mener derfor det bør vurderes grundig om en pakkeforløpsmodell vil være tilstrekkelig fleksibel til å ivareta disse ulikhetene.

Et slikt system vil også kunne gi mindre plass til faglig skjønn og kyndighet, slik det også påpekes i meldingen. Tap av faglig kyndighet kan gjøre barnevernet mindre skikket til å håndtere kompleksiteten i de situasjoner barneverntjenesten skal bedømme og håndtere. Forskning på Storbritannias utstrakte bruk av standardiserte verktøy i barnevernet har pekt på nettopp dette faremomentet.[[2]](#footnote-2) Et helhetlig kvalitetssystem bør derfor også inneholde utvikling og bevaring av en refleksiv praksis, i dialog med barn og unge og deres familier, og stimulere til et fortsatt kritisk blikk på egen virksomhet.

1. jf. barnevernloven § 4-3 annet ledd. [↑](#footnote-ref-1)
2. Birgit Jagush, Sievers, Britta og Teupe, Ursula (Hg): Migrationssensibler Kinderschutz - Ein Werkbuch

   IGFH-Eigenverlag 2012 [↑](#footnote-ref-2)